Document ID: 32005R0873

KOMISSION ASETUS (EY) N:o 873/2005,
annettu 9 päivänä kesäkuuta 2005,
kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 yksityiskohtaisista soveltamissäännöistä annetun asetuksen (EY) N:o 245/2001 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetun neuvoston asetuksen (EY) N:o 1673/2000 (1) ja erityisesti sen 9 artiklan,
sekä katsoo seuraavaa:
(1)
Peltokasvien markkinointivuosi, kuiduntuotantoon tarkoitettu pellava ja hamppu mukaan luettuina, vahvistetaan tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999 (2) 1 artiklan 2 kohdassa. Koska kyseinen asetus on kumottu yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetulla neuvoston asetuksella (EY) N:o 1782/2003 (3), on tarpeen vahvistaa kuiduntuotantoon tarkoitetun pellavan ja hampun markkinointivuosi komission asetuksessa (EY) N:o 245/2001 (4).
(2)
Asetuksen (EY) N:o 245/2001 5 artiklan 1 kohdassa viitataan tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annettuun neuvoston asetukseen (ETY) N:o 3508/92 (5). Koska kyseinen asetus on kumottu ja korvattu asetuksella (EY) N:o 1782/2003, kyseinen viittaus olisi muutettava vastaavasti.
(3)
Asetuksen (EY) N:o 245/2001 7 artiklassa asetetaan kuiduntuotantoon tarkoitettujen pellavan- ja hampunvarsien jalostustuen maksamisen edellytykseksi erityisesti se, että kuiduntuotantoon tarkoitetun pellavan tai hampun viljelylohkoista on esitetty tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 päivänä joulukuuta 1992 annetun komission asetuksen (ETY) N:o 3887/92 (6) 4 artiklassa tarkoitettu pinta-alatukihakemus kyseiseksi markkinointivuodeksi. Koska pinta-alatukihakemukset on korvattu yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21 päivänä huhtikuuta 2004 annetun komission asetuksen (EY) N:o 796/2004 (7) II osan II osaston I luvussa tarkoitetulla yhtenäishakemuksella, josta säädetään yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003, on tarpeen muuttaa asetuksen (EY) N:o 245/2001 7 artikla vastaavasti.
(4)
Kokemus on osoittanut, että asetuksen (EY) N:o 245/2001 8 artiklan 5 kohdan edellytys, jonka mukaan komissio julkaisee Euroopan yhteisöjen virallisen lehden C-sarjassa jäsenvaltioiden toimittamat tiedot, jotka koskevat siirtoja pitkien ja lyhyiden pellavakuitujen sekä hamppukuitujen taattujen kansallisten määrien välillä, aiheuttaa huomattavasti hallinnollista työtä muttei ole alan kannalta tehokasta, koska toimijat saavat kyseiset tiedot jo jäsenvaltioilta. Pellavan ja hampun jalostustukea koskevien sääntöjen yksinkertaistamiseksi kyseinen säännös olisi poistettava.
(5)
Koska asetus (EY) N:o 1251/1999 on kumottu, asetuksen (EY) N:o 245/2001 13 artiklan mukainen kuiduntuotantoon tarkoitetun pellavan tai hampun viljelylohkoja koskevien tietojen vertailu sen varmistamiseksi, että pellava- tai hamppukuidun tuen myöntämistä koskevia edellytyksiä noudatetaan, olisi tehtävä asetuksen (EY) N:o 1782/2003 mukaisesti määritettyjen tietojen avulla.
(6)
Menettelyiden helpottamiseksi ja siinä määrin kuin se on teknisesti mahdollista, jäsenvaltioille ja tuojille olisi annettava mahdollisuus myöntää ja käyttää todistuksia tietojenkäsittelyjärjestelmien avulla hampun tuomiseksi kolmansista maista asetuksen (EY) N:o 245/2001 17 a artiklan mukaisesti.
(7)
Asetus (EY) N:o 245/2001 olisi sen vuoksi muutettava vastaavasti.
(8)
Tässä asetuksessa säädetyt toimenpiteet ovat luonnonkuitujen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 245/2001 seuraavasti:
1)
Korvataan 1 artikla seuraavasti:
”1 artikla
Tarkoitus ja markkinointivuosi
1. Tässä asetuksessa säädetään asetuksella (EY) N:o 1673/2000 käyttöön otettua kuiduntuotantoon tarkoitetun pellavan ja hampun yhteistä markkinajärjestelyä koskevista yksityiskohtaisista soveltamissäännöistä.
2. Markkinointivuosi alkaa 1 päivänä heinäkuuta ja päättyy 30 päivänä kesäkuuta.”
2)
Korvataan 5 artiklan 1 kohdan b alakohta seuraavasti:
”b)
ensimmäisen jalostajan hyväksymisnumero, viljelijän tunnistusnumero neuvoston asetuksessa (EY) N:o 1782/2003 säädetyssä yhdennetyssä hallinto- ja valvontajärjestelmässä sekä näiden nimet ja osoitteet;”.
3)
Korvataan 7 artiklan 1 kohdan ensimmäinen luetelmakohta seuraavasti:
”-
ovat peräisin varsista, joita koskee 5 artiklassa tarkoitettu osto- tai myyntisopimus, jalostussitoumus tai jalostustoimeksianto sellaisista kuiduntuotantoon tarkoitetun pellavan tai hampun viljelylohkoista, joista on esitetty komission asetuksen (ETY) N:o 796/2004 II osan II osaston I luvussa tarkoitettu yhtenäishakemus sitä vuotta varten, jona markkinointivuosi alkaa, ja”.
4)
Poistetaan 8 artiklan 5 kohta.
5)
Korvataan 13 artiklan 1 kohdan toinen luetelmakohta seuraavasti:
”-
osto- tai myyntisopimuksissa, jalostussitoumuksissa ja jalostustoimeksiannoissa olevat viljelylohkoja koskevat tiedot vastaavat asetuksen (EY) N:o 1782/2003 mukaisesti määriteltyjä tietoja,”.
6)
Lisätään 17 a artiklan 1 kohtaan toisen alakohdan jälkeen alakohta seuraavasti:
”Todistuksia voidaan myöntää ja käyttää tietojenkäsittelyjärjestelmien avulla toimivaltaisten viranomaisten vahvistamien yksityiskohtaisten sääntöjen mukaisesti. Kyseisten todistusten on oltava sisällöltään samanlaisia kuin ensimmäisessä ja toisessa alakohdassa tarkoitettujen todistusten paperiversiot. Jäsenvaltioissa, joissa tällaisia tietojenkäsittelyohjelmia ei ole saatavilla, tuoja voi käyttää ainoastaan todistuksen paperiversiota.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan markkinointivuodesta 2005/2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä kesäkuuta 2005.

Labels: 1
17
10
6
15